Five-petaled white flowers and round buds on twigs bearing short spiky leaves. A dark bee is in the centre of one of the flowers. דבורה ילידית מבקרת בפרח מאנוקה (*Leptospermum scoparium*)
**דבש מאנוקה** או **דבש מַנוּקָה** (באנגלית: **Mānuka honey)** הוא דבש חד-צמחי (דבש המאופיין בטעם ייחודי או תכונות ייחודיות אחרות, מפני שהוא מופק בעיקר מצוף של מין צמחי אחד). דבש זה מופק מצוף של עץ המאנוקה (שם מדעי: לפטוספרמון מכבדי *Leptospermum scoparium).* הדבש נמכר לרוב כסוג של תרופה אלטרנטיבית.

לדבש המאנוקה מיוחסות סגולות מרפא שונות שטרם הוכחו מבחינה מחקרית, כחומר אנטי בקטריאלי, כמרפא פצעים וכמחזק מערכת החיסון. מיוחסות לו גם סגולות קוסמטיות. בסין הוא נתפס כמוצר לשמירה על הבריאות בקרב המעמד הגבוה. בין האנשים המפורסמים שטוענים כי הם משתמשים בדבש מאנוקה אפשר למצוא את השחקנית האמריקאית סקרלט ג'והנסון ואת הטניסאי הסרבי נובאק ג'וקוביץ', שציין בראיונות שהוא נוהג לצרוך שתי כפות מדבש זה על בסיס יומי. כיום אין הוכחה חותכת, רפואית או תזונתית, לכך שיש לדבש זה סגולות רפואיות מלבד היותו ממתיק שהוא תחליף סוכר. המילה מאנוקה (באנגלית: Mānuka) היא שם של עץ בשפה המאורית; באנגלית נפוץ גם האיות ללא הפסיק העליון למילה (Manuka).

מאפיינים
--------

דבש המאנוקה מופק על ידי דבורת הדבש האירופית (*Apis mellifera*) שמלקטת צוף ואבקה מפרחי המאנוקה. עדויות מצביעות שמקור עצים אלו הוא באוסטרליה בתקופה פרה היסטורית עוד לפני תחילת תקופת מיוקן הצחיחה. עץ זה גדל כצמח בר בדרום-מזרח אוסטרליה ובניו זילנד.

דבש מאנוקה הוא דבש סמיך בעל רמת צמיגות גבוהה יחסית. מאפיין זה נובע מנוכחות חלבון או קולואיד בדבש והוא המאפיין הוויזואלי העיקרי של דבש זה, ביחד עם הנטייה שלו לצבע כהה יחסית לדבש: הבהיר יותר בצבע קרם-בז' כהה והכהה יותר מגיע אף לגווני חום כהה.

דבש המאנוקה המיועד לייצוא מניו זילנד חייב להיבחן בכל פעם מחדש ולעמוד במבחן ההגדרה המדעית לדבש מאנוקה כפי שהוגדרה על ידי המשרד לתעשיות עיקריות בניו זילנד (MPI). בדיקה זו כוללת התייחסות לחמישה קריטריונים שונים. ארבעה מהם הם כימיים ואחד הוא בדיקת DNA של העץ עצמו. על מנת שדבש יקבל את התיוג והאישור לכך שהוא אכן דבש מאנוקה, עליו לעבור את כל המבחנים (חמשת הקריטריונים) שכוללות הבדיקות. בדיקה זו נכנסה לתוקף החל מ-5 בינואר 2018.

ל-MPI אין הגדרה לדבש מאנוקה הנמכר בשוק המקומי בניו זילנד. מבחן חמשת הקריטריונים שלהם הוא התקן היחיד המוכר בחקיקה בניו זילנד.

איגוד דבש המאנוקה האוסטרלי (AMHA), קבע מערכת סטנדרטים לדבש מאנוקה אוסטרלי אותנטי. דבש הנושא את סימן האותנטיות של AMHA חייב להיות דבש מאנוקה טהור וטבעי, המיוצר כולו באוסטרליה בלבד, ולהיבדק על ידי מעבדה עצמאית בלתי-תלויה שמאושרת לצורך עניין זה כדי להבטיח שהוא עומד בסטנדרטים המינימליים של מתילגליקסואל (MGO), דיהיידרוקסיצטון (DHA), ולפטוספרין.

פרחי עץ המאנוקה פורחים באותו הזמן כמו פרחי העץ *Kunzea ericoides*, השייך לאותה משפחה ומכונה בשם המאורי Kanuka. שניהם חולקים לעיתים קרובות את אותם אזורי הצמיחה. חלק מהדבוראים אינם יכולים להבדיל בקלות בין מינים אלה, מכיוון שהם דומים אלו לאלו, וההבדלה בין בין גרגרי האבקה של שני המינים היא קשה. לכן, זיהוי הדבש על-פי גררי האבקה (Melissopalynology**)** כבדיקה לסוג הדבש תקפה רק בשילוב עם בדיקות אחרות. באופן ספציפי אפשר להבחין בין המקורות השונים על ידי בחינה של הצבע, הבהירות, הצמיגות ועוד.

דבש הת'ר (מפרחי *Calluna vulgaris*) גם הוא צמיג יחסית, אך הצמח פורח בשלהי הקיץ ובאזורים הרריים בצפון אירופה הממוזגת ובמרכז אסיה, שאינם תואמים לאזורים בהם מופק דבש המאנוקה, ולכן במקרה זה יש פחות מקום לטעויות ולהבחנה בדבש זה כדבש מאנוקה.

בשנת 2014 ייצאה ניו זילנד דבש מאנוקה בהיקף של 121 מיליון דולר והממשלה שואפת להגיע להיקף ייצא של 779 מיליון דולר בשנה עד 2028.

כמזון
-----

לדבש מאנוקה יש טעם חזק, המאופיין כ"ארצי, שומני, עשבוני", ו"פרחוני, עשיר ומורכב". דבש זה מתואר על ידי תעשיית הדבש הניו זילנדית כבעל ניחוח "אדמה לחה, עצי, עשבוני, ארומטי" וטעם "מינרלי, מעט מר".

יכולת העמידות של דבש זה נובעת במידה רבה בשל גדילתו של העץ ממנו הוא מופק באזורים המאופיינים בתנאים ספציפיים ובזכות השמן האתרי המצוי בעליו של העץ. שמן זה מגן על עץ המאנוקה מפני פטריות, חיידקים ומזיקים שונים. ואכן נהוג לחשוב שלדבש המאנוקה יש תכונות אנטי חיידקיות יעילות שבזכותן הוא נחשב לאנטיביוטיקה טבעית. דבש זה מכיל פי ארבעה נוגדי חמצון, ויטמינים ומינרלים בהשוואה לדבש רגיל ולכן נהוג לשייך אותו לקבוצת מזונות העל.

המאנוקה מכיל רכיב ייחודי בשם UMF - Unique Manuka Factor - ההופך אותו לעמיד בחום ובעל פעילות אנטי בקטריאלית. הוא מונע התרבות חיידקים, כולל חיידקים עמידים, וגם קוטל אותם. בין החיידקים, הנזכרים בהקשר זה, נכלל גם חיידק ההליקובקטר פילורי המצוי במערכת העיכול. ב-PubMed פורסמו תוצאות של מחקרים שהראו כי שימוש בדבש זה עשוי להפחית את עמידות החיידק ולנטרל את פעילותו.

דבש המאנוקה נחשב גם כבעל תכונות רפואיות, כמו ניטרול דלקות, הקלה במצבי אולקוס ורפלוקס, מסייע לאיזון לחץ דם, מקל גזים ונפיחות בבטן ואף מסייע להילחם ברדיקלים חופשיים.

בכפית דבש מאנוקה 12 קילו קלוריות, לעומת 20 קילו קלוריות בדבש רגיל.

במחקר
-----

ממחקרים עולה כי מתילגליוקסאל, מרכיב הקיים בדבש מאנוקה, הוא בעל פעילות פוטנציאלית כנגד חיידקי *E. coli* ו-*S. aureus*. דבש מאנוקה אינו מפחית את הסיכון לזיהום בעקבות טיפול בציפורניים חודרניות.

כבר ב-1982 גילה פיטר מולאן במחקרו את התכונות האנטיבקטריאליות של דבש המאנוקה. החוקר מציין שגם לדבש ולסוכר באופן כללי יש השפעה חיובית ידועה על ריפוי פצעים וכיבים כאשר משתמשים בהם בחבישות. ההשפעה המיטיבה שיש להם על הפחתת זיהומים מיוחסת לרוב לריכוז אוסמוטי גבוה, אך דבש עצמו יכול להיות בעל פעילות אנטיבקטריאלית נוספת, שנובעת מרכיבים שהוא מכיל שיש להם מקורות מצמחים, ובדבש מאנוקה בפרט יש רכיבים כאלו בכמויות גבוהות במיוחד. כאשר נערכו השוואות בין סוגי דבש שונים, המאנוקה נמצא יעיל יותר בהשוואה לאחרים בריפוי של פצעים.

בשנת 2008 זיהה תומאס הנלה מאוניברסיטת דרזדן את מרכיב המתילגליוקסאל בדבש המאנוקה, כמרכיב האנטיבקטריאלי העיקרי בדבש זה. בניסוי שנערך כמה שנים לאחר מכן הוכחה יעילות מרכיב זה בניסויים שבדקו טיפול בזיהומים מגורמים ומסוגים שונים.

זיופים
------

כתוצאה מהמחירים הגבוהים שבהם נמכר דבש זה, מספר גדל והולך של מוצרי דבש ברחבי העולם מתוייגים באותו שם, אף על פי שבפועל הם לא דבש מאנוקה אלא זיוף. על פי מחקר של UMFHA - אגודת הסחר העיקרית של יצרני דבש המאנוקה הניו זילנדי, בעוד ש-1,700 טון של דבש מאנוקה מיוצרים שם מדי שנה, מה שמהווה כמעט את כל הכמות המיוצרת בעולם, כ-10,000 טון של תוצרת נמכרים בשוקי העולם כדבש מאנוקה, כולל 1,800 טון בבריטניה. בבדיקות הסוכנויות הממשלתיות בבריטניה בשנים 2011 עד 2013, רוב מוצרי הדבש שנשאו את התגית "דבש מאנוקה" לא עמדו בתקן בנוגע לפעילות האנטי-מיקרוביאלית של התקן לדבש מאנוקה אמיתי. באופן דומה, מתוך 73 דגימות שנבדקו על ידי אגודת הסחר העיקרית של יצרני דבש המאנוקה בניו זילנד, במדינות: הממלכה המאוחדת, סין וסינגפור ב-2012–2013, 43 מתוכן יצאו שליליות. בבדיקות נפרדות שנערכו על ידי אותה אגודה בהונג קונג נמצא כי 14 מתוך 56 צנצנות דבש דבש שנדגמו, היו מזויפות וכללו סירופ שאינו דבש מאנוקה אמיתי.

בסופרמרקטים בשאנגחאי דבש מאנוקה נמכר לעיתים במחיר של 280 דולר לצנצנת של 500 גרם. עד שנת 2008 בערך לא היה כלל יבוא של דבש ניו זילנדי לסין, שהיא יצרנית הדבש הגדולה בעולם. החל משנת 2015 סין נמצאת ביחד עם הונג קונג במקום השני בעולם מבחינת כמות הדבש הניו זילנדי המיובא.

בשנת 2013, סוכנות התקנים למזון בבריטניה ביקשה מרשויות המסחר להתריע בפני מוכרים המחזיקים דבש מאנוקה על הצורך של המוצר לעמוד בתקנים על מנת להיחשב כדבש מאנוקה באופן חוקי. יש מגוון של סטנדרטים שאינו תמיד ברור ומבלבל לעיתים קרובות, המשמשים לדירוג חוזק וכבדות של הדבש. בבדיקות שנערכו בבריטניה בשנת 2013, מבין כמה מוצרים שנבדקו אף אחד לא עמד בתקן הקשור לפעילות האנטי-מיקרוביאלית האופיינית לדבש המאנוקה.

התגלעו מחלוקות בין יצרנים שפועלים בקרבת שטחים נרחבים בהם גדלים עצי המאנוקה, והיו גם מקרים בהם דווח על כוורות רבות שנעשו בהן חבלות בזדון, הרעלות או אף כוורות שנגנבו.

ראו גם
------

* אפיתרפיה
* דבש
* דבוראות

קישורים חיצוניים
----------------

ויקישיתוף מדיה וקבצים בנושא **דבש מאנוקה** בוויקישיתוף
* סגולותיו הרפואיות של דבש מאנוקה - ד"ר דרור רובינסון, באתר יוטיוב
* דבש מאנוקה, סרטון המדגים שימושים שונים, באתר יוטיוב
* יתרונות דבש המאנוקה, באתר יוטיוב (באנגלית)

הערות שוליים
------------

1. 1 2 3 4  הייתם משלמים 300 שקל ל-250 גרם דבש?, באתר כלכליסט, 13 בספטמבר 2015
2. ↑  הסוד של דיוקוביץ': הימנעות מגלוטן, אבוקדו, ודבש מניו זילנד, באתר גלובס, 1 באוגוסט 2013
3. ↑  Stephens, JMC; Molan, PC; Clarkson, BD (2005). "A review of *Leptospermum scoparium* (Myrtaceae) in New Zealand". *New Zealand Journal of Botany*. **43** (2): 431–449. doi:10.1080/0028825x.2005.9512966. ISSN 0028-825X.
4. 1 2  Matheson, Andrew; Reid, Murray (2011). *Practical beekeeping in New Zealand, 4th Edition*. Exisle Publishing. p. 80. ISBN 9781877568527.
5. ↑  Tanguy, C. Marina Marchese & Kim Flottum ; illustrations by Elara (2013). *The honey connoisseur : selecting, tasting, and pairing honey, with a guide to more than 30 varietals*. ISBN 9781579129293. It (Leptospermum scoparium) is native to New Zealand and Australia"
6. 1 2  Jon Morgan (5 במרץ 2009). "Money from honey - a family affair". *Dominion Post*. נבדק ב-12 במרץ 2011. `{{cite news}}`:  (עזרה)
7. ↑  Ministry for Primary Industries. "Interim Labelling Guide for Manuka Honey". New Zealand Government. אורכב מ-המקור ב-2015-01-13. נבדק ב-22 בדצמבר 2014. `{{cite web}}`:  (עזרה)
8. ↑  "Mānuka honey". Ministry of Primary Industry. 5 בפברואר 2018. אורכב מ-המקור ב-2020-01-25. נבדק ב-2020-04-07. `{{cite web}}`:  (עזרה)
9. ↑  "Australian Manuka Honey Association - Our Quality Standards". *Australian Manuka Honey Association* (בAustralian English). אורכב מ-המקור ב-2019-07-09. נבדק ב-2019-07-09.
10. ↑  Julie Biuso, *Sizzle: Sensational Barbecue Food*, Monterey, Cal.: Julie Biuso Publications, 2008, p. 154
11. ↑  Crescent Dragonwagon, *Passionate Vegetarian*, New York: Workman Publishing Co. 2002, p. 958
12. ↑  מיכל הלפרין, ‏דבש מאנוקה: תרופת פלא או גימיק?, באתר ‏מאקו‏‏, ‏5 בנובמבר 2019‏
13. ↑  Israili, ZH (2014). "Antimicrobial properties of honey". *American Journal of Therapeutics*. **21** (4): 304–23. doi:10.1097/MJT.0b013e318293b09b. PMID 23782759.(הקישור אינו פעיל)
14. ↑  Eekhof, JA; Van Wijk, B; Knuistingh Neven, A; van der Wouden, JC (18 אפר' 2012). "Interventions for ingrowing toenails". *Cochrane Database of Systematic Reviews*. **4** (4): CD001541. doi:10.1002/14651858.CD001541.pub3. PMID 22513901. `{{cite journal}}`:  (עזרה)
15. ↑  D. J. Willix, P. C. Molan, C. G. Harfoot, A comparison of the sensitivity of wound-infecting species of bacteria to the antibacterial activity of manuka honey and other honey, **The Journal of Applied Bacteriology** 73, 1992-11, עמ' 388–394 doi: 10.1111/j.1365-2672.1992.tb04993.x
16. ↑  Elvira Mavric, Silvia Wittmann, Gerold Barth, Thomas Henle, Identification and quantification of methylglyoxal as the dominant antibacterial constituent of Manuka (Leptospermum scoparium) honeys from New Zealand, **Molecular Nutrition & Food Research** 52, 2008, עמ' 483–489 doi: 10.1002/mnfr.200700282
17. ↑  Jonathan Leake (26 באוגוסט 2013). "Food fraud buzz over fake manuka honey". *The Times (London)*. אורכב מ-המקור ב-2013-09-15. נבדק ב-28 בדצמבר 2013. `{{cite news}}`:  (עזרה)
18. ↑  Mike Barrington (7 בנובמבר 2012). "Honey fights: Millions of bees slaughtered". *The New Zealand Herald*. נבדק ב-28 בדצמבר 2013. `{{cite news}}`:  (עזרה)
19. ↑  Roy, Eleanor Ainge (2016-11-04). "Honey wars: crime and killings in New Zealand's booming manuka industry". *the Guardian* (באנגלית). נבדק ב-2018-10-29.